钦定古今图书集成/明伦汇编/人事典/第059卷 > 《幽怀赋》〈有序〉李翱
## 钦定古今图书集成/明伦汇编/人事典/第059卷 > 《幽怀赋》〈有序〉李翱

朋友有相叹者，赋《幽怀》以答之。其词曰：

“众嚣嚣而杂处兮，或嗟老而羞卑。视予心之不能然
兮，虑行道之犹非。倘中怀之自得兮，终老死其何悲！
昔孔门之多贤兮，惟回也为庶几。越群情以独去兮，
指圣域而高追。固箪食与瓢饮兮，宁服轻而驾肥。望
若人其何如兮，惭吾德之纤微。躬不田而饱食兮，妻
不织而丰衣。援圣贤而比度兮，何侥幸之能希？念所”
怀之未展兮，非悼己而陈私。自禄山之始兵兮，岁周
甲而未夷。何神尧之郡县兮，乃家传而自持？税生人
而育卒兮，列高城以相维。何兹势之可久兮，宜永念
而遐思。有苗之逆命兮，舞《干羽》以来之。惟政刑之既
修兮，无远迩而咸归。当高祖之初起兮，提一旅之羸
师。能顺天而用众兮，竟扫寇而戡隋。况天子之神明
兮，有列祖之前规。划弊政而还本兮，如反掌之易为。
苟庙堂之治德兮，何下邑之能违。哀余生之贱远兮，
抱深怀而告谁？嗟此诚之不达兮，惜此道而无遗。独
中夜以潜叹兮，匪吾忧之所宜。